
                                                    L E G E

                cu privire la produsele de uz fitosanitar şi la fertilizanţi

                                
Pentru crearea unui sortiment optim de produse de uz fitosanitar şi de fertilizanţi  şi pentru asigurarea utilizării lor inofensive, 

Parlamentul adoptă prezenta lege organică.

                                            Capitolul  I

                           DISPOZIŢII GENERALE


Articolul 1. Obiectul prezentei legi

Prezenta lege stabileşte bazele juridice şi politica de stat în sfera activităţii cu produse de uz fitosanitar şi cu fertilizanţi, reglementează condiţiile lor de cercetare, testare, experimentare şi omologare de stat, de fabricare, import, transportare, depozitare, comercializare şi utilizare inofensivă pentru om, animale şi mediu, raporturile aferente supravegherii şi controlului de stat asupra respectării legislaţiei în vigoare, determină drepturile şi obligaţiile întreprinderilor, instituţiilor, organizaţiilor şi cetăţenilor, împuternicirile autorităţilor competente în domeniu, faptele ce constituie încălcări, precum şi răspunderea pentru comiterea lor. 

Articolul 2. Principiile fundamentale ale politicii de stat în domeniul 

                   activităţilor cu produse de uz fitosanitar şi cu fertilizanţi

Principiile fundamentale ale politicii de stat în domeniul activităţilor cu produse de uz fitosanitar şi cu fertilizanţi sînt:

a) prioritatea ocrotirii sănătăţii umane şi a mediului în raport cu eficienţa economică a utilizării produselor de uz fitosanitar şi a fertilizanţilor;

b) supravegherea de stat asupra omologării, fabricării, importului, transportării, depozitării, comercializării şi utilizării lor;


c) fundamentarea ştiinţifică şi practică a aplicării  produselor de uz fitosanitar şi a fertilizanţilor de către beneficiarii funciari cu orice tip de proprietate;

d) optimizarea utilizării produselor de uz fitosanitar şi a fertilizanţilor prin extinderea aplicării metodelor biologice de protecţie a plantelor şi a altor procedee ecologic inofensive;

e) inofensivitatea produselor de uz fitosanitar şi a fertilizanţilor pentru om, animale şi mediu în cazul fabricării, cercetării-testării-experimentării şi aplicării lor, cu condiţia respectării cerinţelor stabilite de standardele naţionale, de reglementările fitosanitare şi de alte acte normative;

f) promovarea unei politici de stat unitare în domeniu. 

Articolul 3. Noţiuni principale

În sensul prezentei legi, următoarele noţiuni principale semnifică:

substanţă activă – componentă sau componente biologic active, sub diferite forme preparative, care fac parte din compoziţia unui produs de uz fitosanitar sau fertilizant, acţionînd nociv asupra organismului sau asupra creşterii şi dezvoltării plantelor;

monitorizare fitosanitară – supraveghere şi prognozare a dezvoltării populaţiilor prin determinarea nivelului de răspîndire şi nocivităţii organismelor dăunătoare, a intensităţii şi frecvenţei dezvoltării lor;

mijloace tehnice de aplicare a produselor de uz fitosanitar şi a fertilizanţilor – maşini, mecanisme şi dispozitive speciale destinate efectuării tratamentelor cu produse de uz fitosanitar şi încorporării fertilizanţilor;

regulament de aplicare – totalitate a cerinţelor ce reglementează aplicarea produselor de uz fitosanitar şi a fertilizanţilor;

autorizare a obiectului – legitimare documentară a existenţei condiţiilor de efectuare a lucrărilor cu produse de uz fitosanitar şi cu fertilizanţi;

paşaport agrochimic al cîmpului (parcelei) – document autorizat care conţine date despre caracteristica agrochimică a solului şi despre starea de poluare cu substanţe toxice;

protecţie a plantelor – complex de măsuri de prevenire şi reducere a pierderilor din recolta de culturi agricole, silvice şi din produsele depozitate, cauzate de boli, dăunători şi buruieni;

autorităţi competente – organisme executive de stat împuternicite să reglementeze fabricarea, comercializarea şi utilizarea produselor de uz fitosanitar şi a fertilizanţilor, să organizeze şi să exercite supravegherea şi controlul asupra respectării legislaţiei în domeniu;

zone speciale de producere a materiei prime  – zone sau gospodării agricole ce corespund condiţiilor de obţinere a producţiei fitotehnice şi zootehnice care poate fi utilizată la fabricarea produselor alimentare pentru copii şi produselor alimentare dietetice;

producător – societate sau organizaţie autorizată, din sectorul public sau privat, a cărei activitate constă în fabricarea de substanţe active sub formă de produse utilizabile, în ambalarea sau reambalarea lor spre a fi prezentate şi comercializate pentru  aplicare în agricultură şi silvicultură;

comerciant – persoană fizică sau juridică, înregistrată în calitate de întreprindere, care deţine licenţă pentru importarea şi comercializarea  produselor de uz fitosanitar şi a fertilizanţilor;
utilizator –  persoană fizică sau juridică ce intră în posesiunea unui produs de uz fitosanitar şi/sau a unui fertilizant ca să-l utilizeze în scopul pentru care a fost omologat, în special producători agricoli şi silvici, precum şi prestatori de servicii fitosanitare;

    
utilizare – folosire, aplicare a produselor de uz fitosanitar şi fertilizanţilor pentru combaterea organismelor nocive (agenţi patogeni, dăunători, buruieni);

  
 neutralizare – proces tehnologic sau acţiuni care fac substanţele chimice (produsele de uz fitosanitar) inofensive (care nu prezintă risc) pentru om, animale şi mediu;

  
 ambalare – împachetare a produselor de uz fitosanitar şi a fertilizanţilor de către producător (sau cu autorizaţia producătorului, Ministerului Agriculturii şi Industriei Alimentare şi Ministerului Sănătăţii) într-un material protector împotriva acţiunilor meteorologice nefaste şi pentru facilitarea manipulării lor;

  
 reambalare – ambalare din nou, inclusiv în cantităţi mai mici, cu autorizaţia producătorului, Ministerului Agriculturii şi Industriei Alimentare şi Ministerului Sănătăţii;

  
 etichetare – aplicare a etichetei pe ambalaj sau anexare a ei, pe care este imprimată instrucţiunea privind utilizarea produsului de uz fitosanitar sau a fertilizantului;

dezactivare – proces de trecere în stare inactivă a substanţelor toxice;

produse de uz fitosanitar – toate produsele de natură chimică, biologică sau biotehnică, precum şi cele cu efect regulator de creştere, cu efect desicant, repelent, adjuvant, sinergetic, capcane feromonale, alte produse a căror utilizare are drept scop îmbunătăţirea stării fitosanitare a culturilor agricole, a vegetaţiei forestiere şi a produselor depozitate;  

fertilizanţi - produse utilizate drept stimulatori pentru nutriţia plantelor, ameliorarea sau menţinerea proprietăţilor agrochimice şi biologice ale solului;

omologare – procedură prin care autorităţile competente recunosc oficial şi aprobă utilizarea pe teritoriul Republicii Moldova  a produselor de uz fitosanitar şi a fertilizanţilor pentru combaterea bolilor, dăunătorilor şi buruienilor în agricultură şi în silvicultură, pe baza datelor ştiinţifice care atestă eficienţa şi inofensivitatea lor pentru om, animale şi mediu;

înregistrare – eliberare a certificatului de omologare a produsului de uz fitosanitar sau a fertilizantului şi înscriere a acestuia în Registrul de stat al produselor de uz fitosanitar şi al fertilizanţilor, în urma cărora se permit introducerea pe piaţă şi utilizarea conform destinaţiei;

servicii fitosanitare – activitate de satisfacere a necesităţilor consumatorilor în combaterea bolilor, dăunătorilor, buruienilor;

prestator de servicii fitosanitare –  persoană fizică sau persoană juridică autorizată pentru activitate de întreprinzător care prestează servicii fitosanitare;

reziduuri de produse de uz fitosanitar şi de fertilizanţi – una sau mai multe substanţe prezente în sol sau pe plante, sau în produse de origine vegetală, în produse comestibile de origine animală sau în altă parte în mediu, constituind resturi rămase în urma folosirii unui produs de uz fitosanitar sau unor fertilizanţi, inclusiv metaboliţii şi produşii lor proveniţi din degradare sau prin reacţie;

introducere pe piaţă – orice introducere cu titlu oneros sau gratuit, alta decît cea de depozitare, cu expedierea ulterioară în afara teritoriului ţării. Importul unui produs fitosanitar sau fertilizant pe teritoriul Republicii Moldova constituie o introducere pe piaţă în sensul prezentei legi;

mediu – apa, aerul, pămîntul, fauna şi flora sălbatică în interdependenţă între ele;

animale – animale aparţinînd speciilor hrănite şi deţinute sau consumate în mod normal de om.

Articolul 4. Reglementarea juridică a activităţilor cu produse 

                   de uz fitosanitar şi cu fertilizanţi
Reglementarea juridică a activităţilor cu produse de uz fitosanitar şi cu fertilizanţi se realizează în temeiul Constituţiei Republicii Moldova, decretelor Preşedintelui Republicii Moldova, hotărîrilor şi dispoziţiilor Guvernului, tratatelor internaţionale la care Republica Moldova  este parte, prezentei legi şi altor acte normative din domeniu.

Articolul 5. Prioritatea tratatelor  internaţionale 

În cazul în care un tratat internaţional la care Republica Moldova este parte conţine alte reguli decît cele prevăzute în legislaţia naţională privind  produsele de uz fitosanitar şi fertilizanţii, se vor  aplica prevederile tratatului internaţional.

Articolul 6. Circulaţia produselor de uz fitosanitar şi a fertilizanţilor

(1) Produsele de uz fitosanitar şi fertilizanţii pot fi introduşi pe piaţă în modul stabilit de legislaţia în vigoare dacă aceste produse nu sînt scoase din circulaţie sau dacă circulaţia lor nu este limitată.

(2) Se interzice introducerea pe piaţă a produselor de uz fitosanitar şi a fertilizanţilor care nu au trecut testarea şi omologarea şi nu sînt înscrise în Registrul  de stat al produselor de uz fitosanitar şi al fertilizanţilor.

                                                    Capitolul  II

     CERCETAREA – TESTAREA – EXPERIMENTAREA ŞI OMOLOGAREA 

    DE STAT A PRODUSELOR DE UZ  FITOSANITAR, A FERTILIZANŢILOR 

                 ŞI A MIJLOACELOR TEHNICE DE APLICARE A LOR

Articolul 7. Cerinţele de calitate pentru produsele de uz fitosanitar 

                    şi pentru fertilizanţi

(1) Produsele de uz fitosanitar şi fertilizanţii  fabricaţi în ţară sau importaţi spre comercializare şi utilizare în Republica Moldova trebuie să corespundă următoarelor cerinţe:

         a) să aibă efectul biologic scontat, conform destinaţiei speciale;

b) să fie inofensive pentru om, animale şi mediu, cu condiţia respectării regulamentelor de aplicare a lor;

c) să  corespundă standardelor naţionale, reglementărilor fitosanitare şi altor acte normative.

(2) Se interzice fabricarea, importul, comercializarea, utilizarea şi publicitatea produselor de uz fitosanitar şi a fertilizanţilor pînă la înregistrarea lor.

(3) Introducerea în teritoriul ţării a mostrelor de produse de uz fitosanitar şi de fertilizanţi în vederea omologării lor, precum şi a materialului semincer şi săditor tratat cu produse de uz fitosanitar neînregistrate în ţară, se face în temeiul avizului Centrului de Stat pentru Atestarea şi Omologarea Produselor de Uz Fitosanitar şi a Fertilizanţilor.

(4) Avizele eliberate de Centrul de Stat pentru Atestarea şi Omologarea Produselor de Uz Fitosanitar şi a Fertilizanţilor se înregistrează în mod obligatoriu cu nominalizarea cantităţii produselor ce urmează a fi introduse pe teritoriul Republicii Moldova în scopul efectuării cercetării-testării-experimentării de stat.

Articolul 8. Organizarea cercetării-testării-experimentării de stat 

                    a produselor de uz fitosanitar şi a fertilizanţilor

(1) Cercetarea-testarea-experimentarea de stat a produselor de uz fitosanitar şi a fertilizanţilor  de fabricaţie internă şi din import se efectuează pentru evaluarea eficienţei lor biologice, toxico-igienice, agropedologice, economice, ecologice şi pentru elaborarea regulamentelor de utilizare a acestora.

(2) Cercetarea-testarea-experimentarea produselor de uz fitosanitar şi a fertilizanţilor se efectuează în întreprinderi, instituţii şi organizaţii autorizate conform Regulamentului de atestare şi omologare a produselor de uz fitosanitar şi a fertilizanţilor, destinaţi utilizării în agricultură şi silvicultură.

(3) Organizarea, coordonarea şi controlul activităţilor de cercetare-testare-experimentare sînt puse în sarcina Centrului de Stat pentru Atestarea şi Omologarea Produselor de Uz Fitosanitar şi a Fertilizanţilor.

(4) Agenţii economici autohtoni, instituţiile de stat, inclusiv de cercetări ştiinţifice implicate în activităţi agricole, organizaţii agricole profesionale, utilizatorii profesionişti, persoanele responsabile de prima intrare pe piaţă a produselor de uz fitosanitar şi a fertilizanţilor şi firmele străine interesate în fabricarea şi/sau lansarea acestor produse pe teritoriul Republicii Moldova depun cerere pentru cercetarea-testarea-experimentarea şi omologarea lor, avînd obligaţia de a prezenta gratuit mostre de produse solicitate. Plata pentru cercetare-testare-experimentare şi înregistrare, precum şi pentru reînregistrare, se aprobă de Guvern.

(5) Fiecare mostră propusă pentru cercetare-testare-experimentare în Republica Moldova este însoţită de recomandările şi actele privind utilizarea ei  de către producător.

Articolul 9. Efectuarea cercetării-testării-experimentării de stat

                   a produselor de uz fitosanitar şi a fertilizanţilor

(1) Cercetarea-testarea-experimentarea de stat a produselor de uz fitosanitar şi a fertilizanţilor se efectuează în două etape: în condiţii de laborator şi în condiţii de cîmp (parcele experimentale şi de producţie).

(2) Scopul cercetării-testării-experimentării în condiţii de laborator şi în condiţii de cîmp pe parcele experimentale constă în stabilirea şi/sau confirmarea eficienţei biologice a unui nou produs în raport cu produsele utilizate actualmente şi/sau anterior, a rolului acestuia şi transformării lui în sistemul plantă-sol-mediu, în elaborarea unor regulamente provizorii de aplicare.

(3) Producţia agricolă obţinută de pe loturile pe care s-au efectuat cercetările-testările-experimentările cu produse de uz fitosanitar şi cu fertilizanţi pînă la înregistrarea lor este pasibilă nimicirii, cu respectarea cerinţelor sanitare de inofensivitate pentru om, animale şi mediu.

(4) Cercetările-testările-experimentările de producţie (efectuate în cîmp) au scopul de a confirma eficienţa biologică şi economică a produsului în diferite zone ale ţării, de a preciza şi argumenta regulile şi procedeele de utilizare, normativele sanitaro-igienice şi ecologice, de a se elabora şi modifica metode de determinare a reziduurilor de produse fitosanitare şi de fertilizanţi şi a metaboliţilor lor.
Articolul 10. Omologarea şi înregistrarea produselor de uz fitosanitar 

                      şi a fertilizanţilor

(1) Omologarea şi înregistrarea produselor de uz fitosanitar şi a fertilizanţilor se efectuează de către Centrul de Stat pentru Atestarea şi Omologarea Produselor de Uz Fitosanitar şi a Fertilizanţilor în modul stabilit de legislaţia în vigoare.

(2) Omologarea produselor de uz fitosanitar şi a fertilizanţilor se efectuează la solicitarea  persoanei responsabile de prima lor introducere pe piaţă.  Instituţiile de stat, inclusiv  de cercetări ştiinţifice, care desfăşoară activitate în domeniul agricol, organizaţiile agricole profesionale şi utilizatorii profesionişti pot solicita extinderea domeniului de aplicare a unui produs de uz fitosanitar şi a unor fertilizanţi omologaţi deja în alte scopuri decît cele reglementate de această omologare.

(3) Sînt supuse omologării noile forme  preparative ale produselor de uz fitosanitar şi ale fertilizanţilor numai  după aprobarea lor, în modul stabilit, în urma cercetării-testării-experimentării lor de stat.

(4) Pentru omologarea produselor de uz fitosanitar şi a fertilizanţilor se prezintă în mod obligatoriu dosarul toxicologic, documentaţia şi regulile de utilizare a lor inofensivă, metodele de determinare a reziduurilor de produse de uz fitosanitar şi de fertilizanţi din producţia agricolă, din produsele alimentare, din furaje, din mediu, precum şi rezultatele expertizelor realizate de organele abilitate.

(5) Produsele omologate spre utilizare pe teritoriul Republicii Moldova sînt înscrise în Registrul de stat al produselor de uz fitosanitar şi al fertilizanţilor, care se elaborează, se actualizează şi se publică de organul de resort. Prin derogare de la alin.(2), va fi recunoscută omologarea şi se vor înregistra produsele de uz fitosanitar şi fertilizanţii autorizaţi pe teritoriul ţărilor Uniunii Europene. Dacă există motive valabile de a se considera că un produs prezintă un risc pentru om, animale şi mediu, autoritatea competentă poate limita ori interzice temporar utilizarea şi/sau vînzarea acestuia pe teritoriul Republicii Moldova, informînd imediat Guvernul şi indicînd motivele deciziei sale.

(6) Pentru fiecare produs omologat, organul de stat abilitat eliberează un certificat de omologare care cuprinde denumirea comercială a produsului, producătorul, substanţa activă, conţinutul în substanţă activă şi principalele caracteristici ale acesteia, spectrul de acţiune, domeniile de utilizare, dozele de aplicare, grupa de toxicitate, precum şi alte prescripţii care să determine o conduită responsabilă din partea producătorilor, comercianţilor şi utilizatorilor. 

(7) Produsele de uz fitosanitar şi fertilizanţii se înregistrează pentru un termen de 7 ani. În cazul în care sînt necesare investigaţii suplimentare pentru constatarea gradului de pericol pentru om, animale şi mediu, se înregistrează provizoriu pentru un termen de 2 ani.

(8) Consiliul Republican Interdepartamental pentru Aprobarea Produselor de Uz Fitosanitar şi a Fertilizanţilor poate interzice definitiv sau temporar utilizarea produsului omologat în cazul în care se constată că nu mai corespunde din punct de vedere fitosanitar, toxicologic sau ecologic şi în alte cazuri stabilite de organele de ocrotire a sănătăţii şi de organele de protecţie a mediului.

(9) La expirarea valabilităţii, certificatul de omologare a produsului de uz fitosanitar sau a fertilizantului este prelungit în modul stabilit. Prelungirea poate fi solicitată de titularul certificatului de omologare sau în condiţiile alin.(2). Nesolicitarea prelungirii valabilităţii certificatului în decursul a 3 luni de la expirarea lui atrage anularea lui de drept şi radierea produselor din Registrul de stat al produselor de uz fitosanitar şi al fertilizanţilor.

Articolul 11. Încercarea şi certificarea de stat, înregistrarea mijloacelor 

                      tehnice de aplicare a produselor de uz fitosanitar

                      şi  a fertilizanţilor

(1) Încercarea de stat a mijloacelor tehnice de aplicare a produselor de uz fitosanitar şi a fertilizanţilor se efectuează de către Staţia de Stat pentru Încercarea Maşinilor, în modul stabilit.

(2) Înregistrarea mijloacelor tehnice de aplicare a produselor de uz fitosanitar şi a fertilizanţilor se efectuează de către Ministerul Agriculturii şi Industriei Alimentare, în modul stabilit.

 (3) Se permite înregistrarea mijloacelor tehnice de aplicare a produselor de uz fitosanitar şi a fertilizanţilor care asigură executarea calitativă a operaţiunilor tehnologice şi sînt inofensive pentru om, animale şi mediu.

(4) Mijloacele tehnice de aplicare a produselor de uz fitosanitar şi a fertilizanţilor care s-au afirmat în  încercările de stat se includ în Sistemul Naţional de Catalogare a Produselor Fabricate în Republica Moldova, în modul stabilit. 

(5) Fabricarea în serie, procurarea şi exploatarea mijloacelor tehnice de aplicare a produselor de uz fitosanitar şi a fertilizanţilor se permit numai după înregistrarea acestor mijloace.

                                     Capitolul  III

                CERINŢELE DE FABRICARE, IMPORT, AMBALARE, 

     TRANSPORT, DEPOZITARE, COMERCIALIZARE, UTILIZARE ŞI

            NEUTRALIZARE A PRODUSELOR DE UZ FITOSANITAR 

                            ŞI A FERTILIZANŢILOR

Articolul 12. Licenţierea activităţilor de import şi/sau de comercializare 

                     a produselor de uz fitosanitar şi a fertilizanţilor

(1) Importul şi/sau comercializarea produselor de uz fitosanitar şi a fertilizanţilor se practică în bază de licenţă, eliberată conform legislaţiei în vigoare.

  (2) În cazul nerespectării prevederilor legislaţiei în vigoare privind activităţile cu produse de uz fitosanitar şi cu fertilizanţi, licenţa se retrage în modul stabilit. 

(3) Constituie temei pentru retragerea licenţei:

a) importul, păstrarea şi/sau comercializarea de către titularul de licenţă a produselor de uz fitosanitar falsificate sau neînregistrate în modul stabilit;

b) neprezentarea pe parcursul unui semestru de către titularul de licenţă Inspectoratului de Stat Republican pentru Protecţia Plantelor a informaţiei veridice despre importul şi/sau comercializarea produselor de uz fitosanitar; 

c) neadmiterea de către titularul de licenţă a lucrătorilor organelor abilitate cu funcţii de control pentru efectuarea controalelor planificate sau inopinate;

d) achiziţionarea produselor de uz fitosanitar şi/sau a fertilizanţilor de la persoane fizice sau agenţi economici care nu deţin licenţă pentru genul respectiv de activitate;

e) păstrarea în comun a produselor de uz fitosanitar, fertilizanţilor, produselor alimentare, furajelor, produselor chimice de menaj şi altor articole.

Articolul 13. Fabricarea produselor de uz fitosanitar şi a fertilizanţilor, 

                     evaluarea conformităţii lor cu actele normative  

(1) Produsele de uz fitosanitar şi fertilizanţii se fabrică în conformitate cu standardele naţionale obligatorii şi cu alte acte normative.

(2) Evaluarea conformităţii prevăzute la alin.(1) se efectuează conform legislaţiei în vigoare.

Articolul 14. Ambalarea şi etichetarea produselor de uz fitosanitar şi a 

                      fertilizanţilor

(1) Ambalarea şi reambalarea produselor de uz fitosanitar şi a fertilizanţilor în scopul comercializării, precum şi importul, reambalarea şi distribuirea acestora către utilizatori sînt permise persoanelor fizice şi juridice, în conformitate cu legislaţia în vigoare.

(2) Fiecare unitate de marfă fabricată în Republica Moldova sau importată este etichetată în limba moldovenească sau moldovenească şi rusă, potrivit recomandărilor aprobate de Centrul de Stat pentru Atestarea şi Omologarea Produselor de Uz Fitosanitar şi a Fertilizanţilor. Pe etichetă trebuie să se indice: modul de utilizare, căror culturi li se aplică şi/sau împotriva căror organisme dăunătoare se utilizează produsul, ţara de origine, procedeul aplicat, doza (norma de consum), numărul de tratamente, termenul de descompunere, perioada de pauză, interdicţiile sau limitările în cazul aplicării, particularităţile explozibile şi/sau inflamabile ale produsului şi ale ambalajului, măsurile de securitate la aplicarea produsului, metodele de acordare a primului ajutor medical în caz de intoxicare, numele şi adresa titularului de licenţă, numele şi adresa persoanei responsabile de ambalarea şi etichetarea finală, riscurile pe care le prezintă pentru om, animale şi mediu, acţiunea produsului, efectele secundare şi termenul în care acestea se manifestă, condiţiile de păstrare şi ambalare, alte informaţii prevăzute în actele normative. Se interzic indicaţiile de tipul „Nu este toxic”, „Nu dăunează sănătăţii” ori altele similare. Informaţiile privitoare la faptul că produsul de uz fitosanitar poate fi utilizat în perioada de activitate a albinelor şi a altor specii de insecte, în timpul înfloririi culturilor sau a buruienilor pot figura pe etichetă dacă omologarea se referă explicit la o folosire pe timpul sezonului de activitate a albinelor.

(3) Este interzisă utilizarea ambalajelor produselor de uz fitosanitar şi ale fertilizanţilor în alte scopuri decît cele pentru care sînt destinate. 

(4) Ambalajele nerecuperabile se vor nimici de către utilizatorii produselor imediat după golire, în conformitate cu instrucţiunile în vigoare.

(5) O condiţie contractuală pentru producătorii, importatorii, comercianţii şi distribuitorii de produse de uz fitosanitar şi de fertilizanţi este organizarea recuperării ambalajelor revalorificabile ale produselor furnizate utilizatorilor, fiind interzisă stocarea acestora la producătorii agricoli şi la prestatorii de servicii fitosanitare mai mult de 90 de zile peste termenul de valabilitate al produsului utilizat. Producătorii agricoli şi prestatorii de servicii fitosanitare sînt obligaţi să restituie furnizorilor toate ambalajele recuperabile imediat ce sînt golite de conţinut. 

Articolul 15. Cerinţele generale privind fabricarea, importul, transportarea, 

                     depozitarea, comercializarea, utilizarea şi neutralizarea 

                      produselor de uz fitosanitar şi a fertilizanţilor

 (1) Fabricarea, importul, transportarea, depozitarea, comercializarea, utilizarea, neutralizarea şi lichidarea produselor de uz fitosanitar şi a fertilizanţilor se efectuează în conformitate cu legislaţia în vigoare.

 (2) Transportarea produselor de uz fitosanitar şi a fertilizanţilor se permite numai cu mijloace de transport special amenajate în acest scop, autorizate, în condiţiile legii, în vederea protejării omului, animalelor şi mediului.

(3) Depozitarea produselor de uz fitosanitar şi a fertilizanţilor se permite în depozite special amenajate, autorizate în modul stabilit, destinate exclusiv depozitării acestor produse. Depozitarea produselor de uz fitosanitar neambalate  este interzisă.

(4) Utilizarea produselor de uz fitosanitar şi a fertilizanţilor se permite numai în conformitate cu Registrul de stat al produselor de uz fitosanitar şi al fertilizanţilor şi cu recomandările aprobate în modul stabilit de autoritatea centrală de specialitate.

(5) Publicitatea de orice gen şi prin orice mijloc a produselor de uz fitosanitar şi a fertilizanţilor neomologaţi spre utilizare pe teritoriul Republicii Moldova este interzisă.

(6) Persoanele antrenate în lucrările de fabricare, transportare, utilizare, depozitare, comercializare şi neutralizare a produselor de uz fitosanitar şi a fertilizanţilor sînt supuse examenului medical, efectuat de instituţiile medico-sanitare publice teritoriale, cu eliberarea certificatului pentru aceste lucrări. Modul de obţinere a certificatului este stabilit de Ministerul Sănătăţii. Angajaţii sînt dotaţi cu echipament special de protecţie, potrivit normelor sanitare şi de protecţie a muncii.

Articolul 16. Neutralizarea şi/sau lichidarea produselor de uz fitosanitar şi a 

                     fertilizanţilor inutilizabili sau interzişi, dezactivarea şi/sau   

                     nimicirea ambalajului lor

(1) Produsele de uz fitosanitar şi fertilizanţii inutilizabili sau interzişi pentru utilizare se neutralizează şi/sau se lichidează, iar ambalajul lor se dezactivează şi/sau se nimiceşte  în modul stabilit.

(2) Metodele de lichidare a produselor de uz fitosanitar şi a fertilizanţilor deveniţi inutilizabili sau interzişi pentru utilizare şi a ambalajului lor se elaborează de către producătorii lor în colaborare cu autoritatea centrală pentru resursele naturale şi mediu şi cu autoritatea centrală pentru medicina preventivă.

(3) Produsele de uz fitosanitar şi fertilizanţii contrafăcuţi şi puşi în comercializare pe piaţa internă sînt supuşi confiscării şi lichidării ulterioare. Cheltuielile de transportare, depozitare, neutralizare şi lichidare a produselor contrafăcute sînt suportate de persoana fizică sau juridică culpabilă.

(4) Recuperarea, restituirea şi lichidarea ambalajului produselor de uz fitosanitar se efectuează conform art. 14, cu respectarea legislaţiei în vigoare.

Articolul 17. Regimul de utilizare a produselor de uz fitosanitar 

                     şi a fertilizanţilor

(1) Instituţiile de cercetări ştiinţifice şi organizaţiile antrenate în activităţi cu produse de uz fitosanitar şi cu fertilizanţi asigură determinarea eficienţei biologice, elaborarea regulamentelor de aplicare, transportare, depozitare a acestor produse şi prezintă beneficiarilor informaţia necesară.

(2) La utilizarea produselor de uz fitosanitar şi a fertilizanţilor se realizează un complex de măsuri argumentate ştiinţific, adoptate pentru zona pedoclimatică respectivă, ţinîndu-se cont de codurile de bună practică în agricultură, de studiul agrochimic al solului, de indicii paşaportului agrochimic al cîmpului (parcelei), de starea semănăturilor, de rezultatele diagnosticării substanţelor minerale pentru plante, de pronosticul dezvoltării bolilor, dăunătorilor şi buruienilor.

(3) Produsele de uz fitosanitar din grupele I şi II de toxicitate au regimul produselor strict reglementat. Activităţile cu aceste produse se efectuează în baza instrucţiunilor elaborate de Ministerul Sănătăţii.

(4) Produsele de uz fitosanitar din grupele III şi IV de toxicitate sînt comercializate şi distribuite persoanelor fizice şi persoanelor juridice, indiferent de tipul de proprietate şi forma juridică de organizare, în vederea combaterii bolilor, dăunătorilor şi buruienilor.

(5) Grupa de toxicitate a produselor de uz fitosanitar de fabricaţie internă se stabileşte de către Serviciul Sanitaro-Epidemiologic de Stat al Republicii Moldova.

(6) Stabilirea grupei de toxicitate a produselor de uz fitosanitar provenite din import se face în baza expertizei dosarului toxicologic, depus de solicitant,  efectuată de Serviciul Sanitaro-Epidemiologic de Stat al Republicii Moldova.

Articolul 18. Particularităţile aplicării produselor de uz fitosanitar 

                      şi a fertilizanţilor

(1) Produsele de uz fitosanitar şi fertilizanţii de fabricaţie internă sau provenite din import se utilizează numai cu respectarea art.15 şi 17 în vederea protejării omului, animalelor şi mediului.

(2) Lista produselor de uz fitosanitar şi fertilizanţilor care prezintă un mare pericol pentru om, animale şi mediu este elaborată de Ministerul Sănătăţii în baza datelor din Registrul internaţional al substanţelor chimice potenţial toxice.

(3) În zonele şi fîşiile riverane de protecţie a rîurilor şi bazinelor de apă, în zonele sanitare ale resurselor de apă potabilă, în spaţiile verzi ale localităţilor urbane şi rurale, în zonele de recreere a populaţiei, precum şi în alte zone cu regim special de protecţie, aplicarea produselor de uz fitosanitar şi a fertilizanţilor se permite doar în cazul argumentării necesităţii tratamentelor cu aceste produse, coordonate cu Ministerul Sănătăţii şi Ministerul Ecologiei şi Resurselor Naturale.

Articolul 19. Evidenţa produselor de uz fitosanitar şi a fertilizanţilor

(1) Agenţii economici cu orice tip de proprietate şi formă juridică de organizare care comercializează şi utilizează produse de uz fitosanitar şi fertilizanţi au  obligaţia de a ţine evidenţa şi a înscrie în registre speciale datele despre  importul, comercializarea, depozitarea şi utilizarea, precum şi despre distribuirea, volumul şi termenele de utilizare a acestor produse. Evidenţa este reglementată de Inspectoratul de Stat Republican pentru Protecţia Plantelor.

(2) Agenţii economici care desfăşoară activităţi cu produse de uz fitosanitar şi cu fertilizanţi – producători, importatori, comercianţi, distribuitori, utilizatori – sînt obligaţi să prezinte despre aceste activităţi informaţiile solicitate de inspectoratele de stat pentru protecţia plantelor, în termenele şi în condiţiile stabilite, cu respectarea prevederilor legislaţiei în vigoare privind secretul comercial.

(3) Nu prezintă secret comercial:

a) denumirea şi conţinutul de substanţe active sau denumirea produsului de uz fitosanitar şi a fertilizantului;

b) denumirea substanţelor considerate ca fiind periculoase ce se conţin în produsele de uz fitosanitar şi în fertilizanţi;

c) datele fizico-chimice despre substanţa activă;

d) mijloacele de a face inofensivă substanţa activă sau inofensiv produsul fitosanitar;

e) rezultatele testelor de constatare a eficienţei produselor de uz fitosanitar şi fertilizanţilor şi a inocuităţii acestora pentru om, animale şi mediu;

f) metodele de analiză a toxicităţii, ecotoxicităţii şi a reziduurilor de produse de uz fitosanitar şi de fertilizanţi;

g) metodele de lichidare a produsului şi a ambalajului său;

h) măsurile de decontaminare luate în cazul răspîndirii în situaţii de avarie sau al scurgerii accidentale a produselor de uz fitosanitar şi fertilizanţilor;

i) tratamentul medical aplicat în caz de intoxicaţie şi de leziuni corporale, provocate de produse de uz fitosanitar şi de fertilizanţi.

(4) Atunci cînd divulgă informaţii rămase secrete, solicitantul  trebuie să informeze autoritatea competentă cu privire la aceasta.

Articolul 20. Reducerea riscului de impact negativ al produselor de uz 

                     fitosanitar şi al fertilizanţilor asupra omului, animalelor

                     şi mediului

Pentru reducerea riscului de impact negativ al produselor de uz fitosanitar şi al fertilizanţilor asupra omului, animalelor şi mediului, sînt interzise:

a) folosirea avioanelor la aplicarea produselor de uz fitosanitar din grupele I şi II în agricultură şi silvicultură:

- fără înştiinţarea prealabilă a autorităţilor publice locale despre perioada şi termenele de folosire a aviaţiei;

- în preajma zonelor speciale de producere a materiei prime;

b) tratamentul cu produse toxice pentru albine în perioada înfloritului plantelor melifere şi al plantelor polenizate de albine; unele tratamente se pot face doar în cazuri deosebite, cu aprobarea şi sub controlul inspectoratului de stat pentru protecţia plantelor din teritoriu, al filialei silvice şi al agenţiei ecologice teritoriale;

c) tratamentele cu produse a căror persistenţă depăşeşte timpul de pauză stabilit pentru admiterea  consumului de produse agricole recoltate;

d) vînzarea şi admiterea consumului de produse agricole recoltate fără respectarea timpului de pauză stabilit de autorităţile competente sau cu reziduuri de produse de uz fitosanitar şi de fertilizanţi peste limitele maxim admisibile;

e) utilizarea oricărui produs de uz fitosanitar sau fertilizant în alte scopuri decît cele pentru care a fost omologat;

f) efectuarea de tratamente cu produse de uz fitosanitar şi cu fertilizanţi ale căror reziduuri se acumulează peste limitele maxim admisibile în produsele agroalimentare, în soluri, ape şi furaje.

                                     Capitolul  IV

     POLITICA DE STAT ÎN DOMENIUL ACTIVITĂŢILOR CU PRODUSE 

     DE  UZ  FITOSANITAR  ŞI CU FERTILIZANŢI. SUPRAVEGHEREA ŞI

         CONTROLUL DE STAT ASUPRA  RESPECTĂRII  LEGISLAŢIEI 

                                                    ÎN  DOMENIU       

Articolul 21. Autorităţile publice care promovează politica de stat 

                      în domeniu şi autorităţile competente 

(1) Politica de stat în domeniul activităţilor cu produse de uz fitosanitar şi cu fertilizanţi este promovată de Guvern prin Ministerul Agriculturii şi Industriei Alimentare.

(2) Stabilirea necesarului de produse de uz fitosanitar şi de fertilizanţi, precum şi coordonarea volumului lor de fabricare sau importare ţin de competenţa Ministerului Agriculturii şi Industriei Alimentare.

(3) Supravegherea şi controlul de stat asupra fabricării, importului, transportării, depozitării, comercializării şi utilizării produselor de uz fitosanitar şi a fertilizanţilor, precum şi controlul asupra reziduurilor  acestor produse în producţia agroalimentară, furajeră şi în mediu sînt puse în sarcina Serviciului de Stat pentru Protecţia Plantelor al Ministerului Agriculturii şi Industriei Alimentare. Ministerul Sănătăţii, Ministerul Ecologiei şi Resurselor Naturale, Camera de Licenţiere şi alte organe desfăşoară astfel de activităţi în limitele competenţei prevăzute de legislaţia în vigoare.

(4) Monitorizarea fitosanitară, agrochimică şi ecotoxicologică a plantelor, solului şi producţiei agricole o efectuează instituţiile de cercetări ştiinţifice, organizaţiile subordonate Ministerului Agriculturii şi Industriei Alimentare şi/sau care funcţionează pe lîngă acesta, precum şi autorităţile administraţiei publice locale.

(5) Autorităţile interesate în desfăşurarea activităţilor cu produse de uz fitosanitar şi cu fertilizanţi vor lua măsuri care  să stimuleze interesul producătorilor agricoli pentru aplicarea tehnologiilor recomandate şi evitarea utilizării abuzive a produselor de uz fitosanitar şi a fertilizanţilor.

Articolul 22. Drepturile autorităţilor competente 

(1) Autorităţile competente, în limitele atribuţiilor, au dreptul:

a) să ceară întreprinderilor, instituţiilor şi organizaţiilor cu orice tip de proprietate, persoanelor fizice şi juridice care fabrică, importă, transportă, depozitează, comercializează şi utilizează produse de uz fitosanitar şi fertilizanţi să respecte legislaţia în vigoare;

b) să aibă acces liber în întreprinderi, instituţii, organizaţii cu orice tip de proprietate care desfăşoară activităţi de fabricare, import, transportare, depozitare, comercializare şi utilizare a produselor de uz fitosanitar şi a fertilizanţilor pentru a le controla, inclusiv a  preleva, în modul stabilit, mostre pentru investigaţii în vederea determinării calităţii lor;

c) să interzică importul, comercializarea şi utilizarea produselor de uz fitosanitar şi a fertilizanţilor care nu corespund standardelor naţionale, reglementărilor fitosanitare şi altor acte tehnico-normative, prelucrarea  şi comercializarea produselor agroalimentare şi folosirea apei în cazul depistării de reziduuri de produse fitosanitare şi de fertilizanţi peste limitele maxim  admisibile;

d) să solicite eliberarea din funcţie a persoanelor antrenate în activităţi cu produse de uz fitosanitar şi cu fertilizanţi care  nu au fost supuse examenului medical  şi nu au fost instruite în privinţa securităţii muncii din cadrul acestor activităţi;

e) să primească de la ministere, departamente, întreprinderi, instituţii, organizaţii, persoane fizice şi juridice antrenate în activităţi cu produse de uz fitosanitar şi cu fertilizanţi informaţie statistică şi de altă natură necesară supravegherii şi controlului de stat în domeniu;

f) să aplice sancţiuni administrative subiectelor de drept vinovate de încălcarea legislaţiei cu privire la produsele de uz fitosanitar şi la fertilizanţi,  în conformitate cu legislaţia în vigoare.

(2) Cerinţele legale ale autorităţilor competente sînt obligatorii conform prevederilor legislaţiei în vigoare ce reglementează aceste activităţi.

                                            Capitolul  V

CERINŢELE DE CALITATE FAŢĂ DE MATERIA PRIMĂ AGRICOLĂ 

   ŞI FAŢĂ DE PRODUSELE AGROALIMENTARE SUB ASPECTUL 

                                INOFENSIVITĂŢII  LOR

Articolul 23. Cerinţele de calitate faţă de materia primă agricolă şi faţă de

                      produsele agroalimentare sub aspectul  inofensivităţii lor

(1) Materia primă agricolă şi produsele agroalimentare în al căror proces de producere, transportare şi depozitare s-au utilizat produse de uz fitosanitar şi/sau fertilizanţi trebuie să corespundă normativelor igienice, confirmate prin certificatul igienic.

(2) Asupra modului de utilizare a materiei prime agricole şi a produselor agroalimentare ce nu corespund normativelor igienice decid autorităţile competente în domeniu.

(3) Materia primă agricolă şi produsele agroalimentare a căror calitate nu corespunde standardelor naţionale şi care nu pot fi utilizate se confiscă şi se nimicesc în modul stabilit.

(4) Materia primă agricolă şi produsele agroalimentare de import trebuie să corespundă, după indicii de inofensivitate, standardelor naţionale în domeniu.

(5) Materia primă agricolă, produsele agroalimentare de import trebuie să fie însoţite în mod obligatoriu de certificatul fitosanitar şi de certificatul de conformitate.

                                        Capitolul VI

                           ÎNLESNIRI ŞI COMPENSAŢII

Articolul 24. Înlesnirile şi compensaţiile pentru persoanele antrenate  

                      nemijlocit în activităţi cu produse de uz fitosanitar şi cu 

                      fertilizanţi

(1) Statul garantează persoanelor antrenate nemijlocit  în activităţi cu produse de uz fitosanitar şi cu fertilizanţi protecţie socială în conformitate  cu legislaţia în vigoare.

(2) Lista categoriilor de funcţii care beneficiază de înlesniri se aprobă de Guvern.

                                       Capitolul VII

FINANŢAREA ŞI ASIGURAREA TEHNICO-MATERIALĂ

Articolul 25. Finanţarea şi asigurarea tehnico-materială 

                     a autorităţilor competente 

(1) Finanţarea şi asigurarea tehnico-materială a autorităţilor competente se efectuează de la  bugetul de stat şi de la bugetele unităţilor administrativ-teritoriale, conform legislaţiei în vigoare.

(2) Mijloacele extrabugetare pentru finanţarea autorităţilor competente se constituie din:

a) mijloace încasate din activităţile prevăzute în contractele încheiate cu întreprinderi, instituţii, organizaţii şi cetăţeni;

 
b) mijloace obţinute din alte surse neinterzise de legislaţie.

Articolul 26. Măsurile de utilizare a produselor de uz fitosanitar şi 

                      a fertilizanţilor finanţate de la bugetul de stat

De la bugetul de stat se finanţează cheltuielile de desfăşurare a complexelor de măsuri pentru combaterea bolilor, dăunătorilor şi buruienilor:

a) care constituie obiecte de carantină fitosanitară;

b) în cazul unor situaţii excepţionale. 

                                        Capitolul  VIII

                            ÎNCĂLCĂRI ŞI RĂSPUNDERI

Articolul 27. Încălcarea normelor de fabricare, import, transportare, 

                     depozitare, comercializare şi utilizare a produselor de uz 

                     fitosanitar şi a fertilizanţilor

(1) Constituie încălcare a normelor de fabricare, import, transportare, depozitare, comercializare şi utilizare a produselor de uz fitosanitar şi a fertilizanţilor următoarele fapte:

a) tăinuirea sau denaturarea informaţiei despre produsele de uz fitosanitar şi fertilizanţii care prezintă pericol pentru om, animale şi mediu;

b) nerespectarea standardelor obligatorii, normelor şi regulilor sanitare şi de protecţie a mediului, altor acte normative la fabricarea, importul, transportarea, depozitarea, comercializarea şi utilizarea produselor de uz fitosanitar şi fertilizanţilor, precum şi a mijloacelor tehnice de aplicare a acestor produse;

c) poluarea producţiei agroalimentare, furajere, materiei prime agricole, solului, apelor şi aerului cu reziduuri de produse de uz fitosanitar şi de fertilizanţi peste limitele maxim admisibile;

d) publicitatea şi utilizarea produselor de uz fitosanitar şi a fertilizanţilor, a mijloacelor tehnice de aplicare a lor care nu au fost atestate şi omologate (reomologate) sau încercate şi înregistrate spre utilizare pe teritoriul Republicii Moldova;

e) încălcarea regulilor de nimicire a materiei prime agricole şi a produselor agroalimentare cu reziduuri de produse de uz fitosanitar sau de fertilizanţi peste limitele maxim admisibile;

f) nerespectarea dispoziţiilor legale ale autorităţilor competente şi ale persoanelor cu funcţie de răspundere care exercită supravegherea şi controlul de stat în domeniu;

g) utilizarea produselor de uz fitosanitar şi a fertilizanţilor în alte scopuri decît cele pentru care au fost înregistraţi;

h) scurgerea pe sol, în bazine sau în alte surse acvatice   a soluţiilor de produse de uz fitosanitar rămase neutilizate, precum şi a apelor utilizate la spălarea transportului,  utilajului, echipamentelor speciale şi ambalajelor de produse de uz fitosanitar şi de fertilizanţi;

i) comercializarea produselor de uz fitosanitar neconforme parametrilor omologaţi;

j) nerespectarea altor reguli, cerinţe şi interdicţii prevăzute de prezenta lege şi de alte acte normative;

k) nerespectarea metodicii de cercetare-testare-experimentare şi de înregistrare de stat a produselor de uz fitosanitar şi a fertilizanţilor.

(2) Constatarea încălcărilor pentru a căror comitere legislaţia în vigoare prevede răspunderi se efectuează prin încheierea unui act de control de către reprezentantul împuternicit al inspectoratului de stat pentru protecţia plantelor, reprezentantul autorităţii de mediu şi/sau al Serviciului Sanitaro-Epidemiologic de Stat. Actul de control se remite autorităţilor competente să examineze cazul în vederea aplicării de sancţiuni.

Articolul 28. Răspunderi

(1) Producătorii, importatorii şi comercianţii poartă răspundere, în conformitate cu legislaţia în vigoare, pentru calitatea produselor de uz fitosanitar şi a fertilizanţilor furnizaţi.

(2) Persoanele fizice şi juridice culpabile de încălcarea legislaţiei privind produsele de uz fitosanitar şi fertilizanţii poartă răspundere administrativă, penală sau civilă conform legislaţiei în vigoare.

(3) Persoanele cu funcţie de răspundere poartă răspundere, în conformitate cu legislaţia în vigoare, pentru divulgarea informaţiei referitoare la produsele de uz fitosanitar şi la fertilizanţi care reprezintă secret comercial.

(4) Litigiile legate de fabricarea, importul, transportarea, depozitarea, comercializarea şi utilizarea produselor de uz fitosanitar şi a fertilizanţilor se soluţionează pe cale judiciară.

Capitolul IX

DISPOZIŢII FINALE ŞI TRANZITORII

Articolul 29

Guvernul, în termen de 3 luni:

a) va prezenta Parlamentului propuneri pentru aducerea legislaţiei în vigoare în concordanţă cu prezenta lege;

b) va aduce actele sale normative în concordanţă cu prezenta lege.

                                       PREŞEDINTELE  PARLAMENTULUI

                              EUGENIA  OSTAPCIUC 

Chişinău, 22 aprilie 2004.

